Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 315/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Keleméri bárányhús“

EU št.: PGI-HU-02480 – 7.9.2018

ZOP ( ) ZGO (X)

1. Ime [ZOP ali ZGO]

„Keleméri bárányhús“

2. Država članica ali tretja država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

„Keleméri bárányhús“ je meso jagnjet, ki so potomci samcev pasme île-de-France ali suffolk ter se od izbora do zakola gojijo in redijo v vasi Kelemér. Samice ne smejo pripadati sortam racka, cikta ali cigája. Jagnjeta v času zakola ne smejo biti starejša od 120 dni, njihova živa telesna teža pa ne sme presegati 40 kg.

„Keleméri bárányhús“ se lahko prodaja:

— kot celoten trup skupaj z notranjimi organi prsne in trebušne votline (jetra, pljuča, srce, grlo, ledvice), razen neužitne drobovine;

— kot polovica trupa ali

— kot trup ali polovica trupa v skladu z zahtevami potrošnika, s kostmi ali brez njih;

ohlajen ali zamrznjen.

Fizikalne in organoleptične lastnosti proizvoda „Keleméri bárányhús“ so sveža, prefinjena in pikantna aroma, pikanten okus in mehka tekstura, svetlo rdeča barva, odsotnost zamaščenosti na mesu in v njem ter marmoriranost površine razkosanega mesa zaradi tankih plasti medmišične maščobe.

Pod kožo jagnjet ali v predelu trebuha je zelo tanka in komaj opazna plast maščobnega tkiva.

3.3. Krma (samo za proizvode živalskega izvora) in surovine (samo za predelane proizvode)

Ko so jagnjeta v ogradi, uživajo samo materino mleko. S premestitvijo živali v ogrado za jagnjitev se te lahko začnejo prehranjevati ne le z materinim mlekom, temveč po želji tudi s senom in krmo iz izbranih, nežnih, mladih rastlin s pašnikov na opredeljenem geografskem območju. Približno 80 % sena sestavlja trava, preostalih 20 % pa zeliščne in druge prosto rastoče rastline. Za te pašnike so značilne volnate medene trave, ki jih drugje v Evropi ni, kot je ovčja bilnica (Festuca ovina) ali visoka pahovka (Arrhenatherum elatius), in zeliščne rastline, kot je nedišeča trirobka (Tripleurospermum perforatum) ali navadni rman (Achillea millefolium). Jagnjeta so poleg sena krmljena le z določeno količino krme ali krme in krmnih rastlin (ječmen, oves), odvisno od želene klavne teže.

Potrebe jagnjet, ki se redijo v ogradi za jagnjitev, po energiji stalno naraščajo sorazmerno s povečevanjem njihove telesne teže, zato se stalno povečuje tudi količina sena in krme, ki jo jagnjeta zaužijejo po želji, medtem ko se količina zaužitega materinega mleka zmanjšuje. Sestava krme, ki jo jagnjeta zaužijejo po želji: energija: 8,99 MJ/kg, suhe snovi: 86 %, surove beljakovine: 16,23 % in vlaknine: 11,0 %.

Krma vsebuje tudi minerale (Ca, Na, Se) in vitamine A, D3 in E, ki zadostujejo za zadovoljitev vseh potreb, ki jih imajo rejena jagnjeta na vsaki razvojni stopnji. Krma ne sme vsebovati soje, gensko spremenjenih rastlin, živalskih beljakovin, pšenice in koruze ali farmacevtskih izdelkov. Krmljenje jagnjet se razlikuje glede na njihovo starost:

1. starost: 5–14 dni; živa telesna teža: manj kot 6 kg; rejena v: ogradi; krmljena z: materinim mlekom;

2. starost: 14–40 dni; živa telesna teža: 6–16 kg; rejena v: ogradi za jagnjitev; krmljena z: materinim mlekom, po želji pa tudi s krmo in senom;

3. starost: 41–120 dni; živa telesna teža: 16–40 kg; rejena na: farmi za pitanje; krmljena s: 70 % krme in 30 % sena po želji pri starosti 41–90 dni; 15 % ječmena, 15 % ovsa in 70 % sena pri starosti 91–120 dni.

3.4. Posebne faze proizvodnje, ki jih je treba izvajati na opredeljenem geografskem območju

Jagnjeta je treba od izbora do zakola rediti na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Znotraj upravnih meja vasi Kelemér.

5. Povezava z geografskim območjem

Povezava med proizvodom „Keleméri bárányhús“ in geografskim območjem temelji na posebnih kakovostnih lastnostih proizvoda.

Krma in tehnika reje, ki se jima potomci samcev pasme île-de-France ali suffolk dobro prilagajajo, imata ključno vlogo pri proizvodnji jagnjetine s svežo, prefinjeno in pikantno aromo in okusom, mehko teksturo ter svetlo rdečo barvo.

Vas Kelemér se nahaja ob vznožju pobočja Gömör-Szepes v severnem pogorju v narodnem parku Aggtelek, ob katerem tečeta reka Sajó in potok Kelemér. Območje, ki ga prečkajo ozke doline, ima izrazit relief, posebno mikroklimo in rastlinske združbe. Geografsko območje leži na 200–250 m nadmorske višine. Njegovo površino prekrivajo glinaste in peščene pliocenske usedline, na katerih so nastala kisla in močno erodirana, glinasta rjava gozdnata tla z meljasto strukturo. Za podnebje na tem območju so značilne nizke količine padavin (500–600 mm na leto), zmerno topla in suha poletja, dovzetna za sušo, ter obdobja zmrzali, megle in meglice pozno spomladi in zgodaj jeseni. Območje na leto prejme majhno število ur sonca, njegova povprečna temperatura pa je pod 10 °C.

Pasmi suffolk in île-de-France sta se dobro prilagodili lokalnim geografskim razmeram, mikroklimi in rastlinskim združbam. Po kratkem obdobju izključnega sesanja (največ 14 dni) lahko jagnjeta s svojo materjo ostanejo v ogradi za jagnjitev, kjer lahko sesajo po želji. V zaprtem delu ograde za jagnjitev, do katerega matere nimajo dostopa, se lahko jagnjeta po želji hranijo s senom s pašnikov v vasi Kelemér in krmo, prilagojeno njihovim prehranskim potrebam.

Posebna mikroklima (hladna in suha poletja) ter lastnosti tal so izjemno ugodne za rast trav in zeliščnih rastlin. Zaradi tega so se na pašnikih v vasi Kelemér razvile edinstvene rastlinske združbe in travišča z več kot 90 vrstami rastlin. Vsaj 80 % pašnika in sena, pridobljenega iz rastlin s pašnika, sestavlja trava, ki vsebuje ogljikove hidrate v obliki vlaknin in ne škroba. Zaradi tega v mišicah jagnjet ne nastane debela plast maščobe (loja). Trava ima veliko beljakovin, mineralov in esencialnih aminokislin, zaradi česar ima proizvod „Keleméri bárányhús“ marmoriran videz, mehko teksturo in svetlo rdečo barvo.

Na pašnikih so poleg trave tudi zdravilne rastline, zaradi katerih ima proizvod „Keleméri bárányhús“ pikantno aromo in okus.

Deleži sestavin krme so popolnoma v skladu s potrebami rejenih jagnjet na vsaki stopnji razvoja, zato zaradi krme in sena ne more priti do zamaščenosti mesa.

Poleg tehnike reje in uporabljene krme ima meso mehko teksturo in svetlo rdečo barvo tudi zaradi zakola jagnjet, preden so stara 120 dni.

Ti dejavniki skupaj vplivajo na kakovost mesa in zaradi njih ima proizvod „Keleméri bárányhús“ prijetno pikanten okus, mehko teksturo, svetlo rdečo barvo, svež vonj in marmoriran videz zahvaljujoč odsotnosti loja in tankim plastem medmišične maščobe.

Sklic na objavo specifikacije

https://gi.kormany.hu/foldrajzi-arujelzok

(1) UL L 343, 14.12.2012, str. 1.